храм вознесения господня

Канон за единоусопшую

Читается по сороковой день

Этот канон можно скачать на нашем сайте. Для удобства чтения на нашем сайте этот канон отдельно для усопшего (муж.род) и усопшей (жен. род). Адрес сайта: <http://hram-vozneseniy.cerkov.ru>

В каноне встречается слово «*имярек».* Вместо него надо назвать имя усопшего.

Каноны о усопших (как о едином, так и о многих) можно читать в домашней молитве по выбору и желанию в любое время, кроме двунадесятых и великих праздников, воскресных дней, а также дней Страстной и Светлой седмиц.

 Моли́твами святы́х оте́ц на́ших, Го́споди Иису́се Христе́ Бо́же наш, поми́луй нас. Ами́нь.

***Песнь 1***

 **Поко́й, Го́споди, ду́шу усо́пшия рабы́ Твоея́.**

Отве́рз уста моя, Спа́се, слово ми пода́ждь моли́тися, Милосе́рде, о преста́вленной рабе́ Твое́й, *имярек*, да поко́иши ду́шу ея́, Владыко.

 **Поко́й, Го́споди, ду́шу усо́пшия рабы́ Твоея́.**

Мертв быв пло́тию, Спа́се, и во гро́бе положе́н с ме́ртвыми, душу рабы Твоея поко́й в месте зла́чне, яко Милосе́рд.

***Слава Отцу и Сыну и Святому Духу:*** Моле́бный глас мой услыши, Боже Триипоста́сне, и учини́ душу преста́вленной в не́дрех Авраа́млих, Изба́вителю.

 ***И ныне и присно и во веки веков. аминь:*** Ты, Пречи́стая Богородице, Его́же без иску́са му́жеска заче́нши родила́ еси, моли Сына Твоего пода́ти поко́й рабе Твоей преста́вленной, *имярек*.

***Песнь 3***

 **Поко́й, Го́споди, ду́шу усо́пшия рабы́ Твоея́.**

В месте зла́чне, в месте поко́йне, иде́же ли́цы святых веселя́тся, душу рабы Твоей преста́вленной поко́й, Христе, Едине Ми́лостиве.

 **Поко́й, Го́споди, ду́шу усо́пшия рабы́ Твоея́.**

Иде́же ли́цы святых, та́мо вчини́, Владыко, послужи́вшую Тебе всем сердцем и воздви́гшую и́го Твое на ра́мо свое́, яко Един Владыка живота́ и смерти.

***Слава Отцу и Сыну и Святому Духу:*** Небе́сный Отче Вседержи́телю, и Сы́не Единоро́дный, и Ду́ше Святы́й Исхо́дный, пре́зри уме́ршия согреше́ния, и в Це́ркви пе́рвенец всели́ ее, сла́вити Тя со всеми уго́ждшими Тебе.

***И ныне и присно и во веки веков. аминь:*** Яко Ма́ти Свята́я Пресвята́го Бо́га, Влады́чице вся́ческих, Мари́е Богоро́дице, со всеми святыми Сего́ моли́ душу поко́ити рабы Твоего, *имярек*, в небе́сных селе́ниих.

Поко́й, Спа́се наш, / с пра́ведными рабу Твою, / и сию всели́ во дворы́ Твоя́, / я́коже есть пи́сано, / презира́я, я́ко благ, прегреше́ния ея / во́льная и нево́льная, / и вся я́же в ве́дении и не в ве́дении, Человеколю́бче.

Слава Отцу и Сыну и Святому Духу, и ныне и присно и во веки веков. аминь:От Де́вы возсия́вый мiру, Христе́ Бо́же, / сы́ны све́та То́ю показа́вый, / поми́луй нас.

***Песнь 4***

 **Поко́й, Го́споди, ду́шу усо́пшия рабы́ Твоея́.**

Соше́дый в преиспо́дняя, Христе́, совоздви́гл еси уме́ршия вся, и преста́вльшуюся от нас поко́й, Спа́се, яко ще́др.

 **Поко́й, Го́споди, ду́шу усо́пшия рабы́ Твоея́.**

Никто́же без греха́ есть, то́кмо Ты Еди́н, Владыко, сего́ ради преста́вленной и грехи оста́ви, и в рай ту всели́.

***Слава Отцу и Сыну и Святому Духу:*** Услы́ши, Тро́ице Свята́я, гла́сы моле́бныя, приноси́мыя Тебе́ в це́ркви о усо́пшей, и Богонача́льным Твоим светом озари́ душу, омраче́нную су́етными приве́ржении.

***И ныне и присно и во веки веков. аминь:*** Родила́ еси, Пречи́стая, без му́жеска се́мене, Бога соверше́нна и Челове́ка соверше́нна, взе́млющаго грехи́ наша, Дево. Того моли́, Госпоже́, преста́вльшейся рабе Твоей пода́ти поко́й.

***Песнь 5***

 **Поко́й, Го́споди, ду́шу усо́пшия рабы́ Твоея́.**

Имы́й живота́ и смерти власть, преста́вленную от нас поко́й, Христе Боже, Ты бо еси всех, Спа́се, поко́й и живот.

 **Поко́й, Го́споди, ду́шу усо́пшия рабы́ Твоея́.**

На Тя, Спасе, надежду возло́жь, уме́ршая оты́де от нас; Ты же, Го́споди, уще́дри ее, яко Бог многоми́лостив.

***Слава Отцу и Сыну и Святому Духу:*** Просвети́ нас, Трисвя́те, воспева́емый Владыко, моля́щихся Тебе, мир небесный прия́ти, и в ми́рных се́лех душу вчини́, отше́дшую от вре́менных в наде́жде безконе́чныя жизни.

***И ныне и присно и во веки веков. аминь:*** Шу́йяго стоя́ния, Пречи́стая, изба́вити преста́вленную умоли́ Сына Твоего, Дево Госпоже́, яко Спа́са и Бога нашего Ма́ти су́щая.

 ***Песнь 6***

 **Поко́й, Го́споди, ду́шу усо́пшия рабы́ Твоея́.**

А́да испрове́рг, Владыко, воскреси́л еси уме́ршия от ве́ка: и ныне преста́вленнаго от нас, в не́дро Авраа́мле Ты, Боже, всели́, прегрешения вся отпусти́в, яко Милосе́рд.

 **Поко́й, Го́споди, ду́шу усо́пшия рабы́ Твоея́.**

За́поведь, ю́же ми дал еси́, Боже, преступи́х и сме́ртен бых, но Ты, Боже, соше́дый во гроб и ду́ши я́же от века воскреси́вый, не возста́ви мене, Владыко, на муче́ние, но на поко́й, преста́вленная вопие́т Тебе с нами, Многоми́лостиве.

***Слава Отцу и Сыну и Святому Духу:*** Мо́лим Тя, безнача́льне О́тче и Сы́не и Ду́ше Святы́й, зло́бою душезло́бнаго мира озло́бленную и к Тебе, Зижди́телю, преше́дшую ду́шу во а́дово дно не отри́ни, Боже Спа́се мой.

***И ныне и присно и во веки веков. аминь:*** С небесе́ Христос Бог наш, яко дождь на руно́, Пречи́стая, сни́де на Тя, напая́я весь мир и изсуша́я вся безбо́жныя пото́ки, наводня́яй всю землю ра́зумом Свои́м, Присноде́во; Того́ моли да́ти поко́й преста́вленной рабе Твоей, *имярек.*

Со святы́ми упоко́й, / Христе́, ду́шу рабы Твоея, / иде́же несть боле́знь, ни печа́ль, / ни воздыха́ние, / но жизнь безконе́чная.

Икос: Сам еди́н еси́ безсме́ртный, / сотвори́вый и созда́вый челове́ка: / земни́и у́бо от земли́ созда́хомся, / и в зе́млю ту́южде по́йдем, / я́коже повеле́л еси́, созда́вый мя и реки́й ми: / я́ко земля́ еси́, и в зе́млю оты́деши: / а́може вси челове́цы по́йдем, / надгро́бное рыда́ние, творя́ще песнь: / аллилу́ия, аллилу́ия, аллилу́ия.

***Песнь 7***

 **Поко́й, Го́споди, ду́шу усо́пшия рабы́ Твоея́.**

Влады́ко Христе́ Боже, егда́ хо́щеши суди́ти ми́ру, пощади́ ду́шу рабы Твоея, еёже от нас прия́л еси, вопию́щую: оте́ц наших Боже, благослове́н еси.

 **Поко́й, Го́споди, ду́шу усо́пшия рабы́ Твоея́.**

В пи́щи ра́йстей, иде́же пра́ведных ду́ши веселя́тся, послужи́вших Тебе, причти́ с ни́ми, Христе́, душу рабы Твоея, воспе́вшую: отец наших Боже, благословен еси.

***Слава Отцу и Сыну и Святому Духу:*** Иуде́йския три о́троки спасы́й во огни́, в Трие́х Ли́цех воспе́тый, изба́ви огня ве́чнаго усо́пшую, воспе́вшую Ти ве́рно: отец наших Боже, благослове́н еси.

***И ныне и присно и во веки веков. аминь:*** Влады́ку Христа ро́ждшая, всех Бога, вла́сти те́мныя возду́шнаго кня́зя изба́ви, Дево, ду́шу преста́вльшейся в ве́ре и воспе́вшую: отец наших Боже, благослове́н еси.

***Песнь 8***

 **Поко́й, Го́споди, ду́шу усо́пшия рабы́ Твоея́.**

Сконча́в тече́ние и к Тебе прибего́х, Го́споди, преста́вленная вопие́т ны́не, прегреше́ния оста́ви, Христе Боже, и не осуди́ мене́, егда хо́щеши суди́ти всем, ве́рно бо Тебе взыва́х: вся дела́ Госпо́дня, Го́спода по́йте и превозноси́те Его́ во ве́ки.

 **Поко́й, Го́споди, ду́шу усо́пшия рабы́ Твоея́.**

Поне́сшую, Влады́ко, иго Твое́ на ра́ме свое́м, и бре́мя Твое ле́гкое, а́ще и не всегда́, оба́че в ме́сте преподо́бных Твои́х всели́ ду́шу ея, воспе́вшую Тебе́, Христе Спа́се: о́троцы благослови́те, свяще́нницы воспо́йте, лю́дие превозноси́те Его во ве́ки.

**Благослови́м Отца́ и Сы́на и Свята́го Ду́ха, Го́спода.**

Безнача́льная Тро́ице Свята́я, Бо́же О́тче и Сы́не и Ду́ше Святы́й, в ли́це святы́х причти́ ду́шу преста́вленную рабы Твоея и огня ве́чнаго изба́ви, да Тя хва́лит, воспева́я во веки: о́троцы благослови́те, свяще́нницы воспо́йте, лю́дие превозноси́те Его во ве́ки.

***И ныне и присно и во веки веков. аминь:*** Тя, Дево, проро́честии ли́цы прореко́ша, прозря́ще бо Тя прозорли́выма очи́ма: ов убо жезл нарече́ Тя, ин же дверь восто́чную, ов же го́ру челове́ки несеко́мую. Мы же испове́дуем Тя вои́стинну Богоро́дицу, Бога вся́ческих ро́ждшую, Его́же моли упоко́ити преста́вленную во ве́ки вся.

***Песнь 9***

 **Поко́й, Го́споди, ду́шу усо́пшия рабы́ Твоея́.**

Иису́се Боже мой, Спасе, Ада́мле Ты взял еси преступле́ние и смерти вкуси́л еси, да челове́ки от нея́ свободи́ши, Милосе́рде. Те́мже мо́лим Тя, Ми́лостиве: преста́вленную поко́й, яко благ, во дво́рех святы́х Твоих, яко Един всеблаги́й и милосе́рдый.

 **Поко́й, Го́споди, ду́шу усо́пшия рабы́ Твоея́.**

Несть никто́же, Милосе́рде, иже не согреши́ в челове́цех, то́кмо Ты еди́н, Иису́се Христе́, взе́мляй грехи́ всего мира. Темже, очи́стив рабу Твою от прегреше́ний, вчини́ во святых Твоих дво́рех, Ты бо живота́ еси и поко́й, и свет, и весе́лие всех, Тебе благоугоди́вших.

***Слава Отцу и Сыну и Святому Духу:*** Удиви́ся все естество́ челове́ческое, ка́ко безнача́льнаго Отца́ Сын сый единоро́дный, плоть от Девы де́йством Свята́го Духа прия́л еси, и пострада́л еси яко челове́к, да уме́ршия оживи́ши. Тем и преста́вленную ныне от нас, приле́жно мо́лим Тя, во стране́ живы́х, яко Благ, всели́.

***И ныне и присно и во веки веков. аминь:*** Неве́сту Тя нарица́ем, Пречи́стая, Отца неви́димаго, и Матерь Сына, из Тебе́ Ду́хом Святы́м воплоще́ннаго, и моле́бницу Тя о усо́пшей рабе́ Твое́й, *имярек*, предлага́ем: Тебе́ бо помо́щницу и́мамы, земни́и, и любо́вию пою́ще Тя велича́ем.

Досто́йно есть яко вои́стинну блажи́ти Тя, Богоро́дицу, присноблаже́нную и пренепоро́чную и Ма́терь Бога нашего. Честне́йшую Херуви́м и сла́внейшую без сравне́ния Серафи́м, без истле́ния Бога Слова ро́ждшую, су́щую Богоро́дицу, Тя велича́ем (*поклон*).

Помяни́, Го́споди Боже наш, в ве́ре и наде́жди живота́ ве́чнаго усо́пшую рабу Твою, *имярек*, и яко благ и человеколю́бец, отпуща́яй грехи́ и потребля́яй непра́вды, осла́би, оста́ви и прости́ вся во́льная ея согреше́ния и нево́льная, возставля́я её во свято́е второ́е прише́ствие Твое в прича́стие ве́чных Твоих благ, и́хже ра́ди в Тя Еди́наго ве́роваша, и́стиннаго Бога и Человеколю́бца. Яко Ты еси воскресе́ние и живо́т, и поко́й рабе Твоей, *имярек*, Христе Боже наш. И Тебе славу возсыла́ем, со безнача́льным Твоим Отце́м и с Пресвяты́м Духом, ныне и присно и во веки веков, аминь.